b'\n_START_ARTICLE_\nArusha-erkl\xc3\xa6ringen\n_START_PARAGRAPH_\nArusha-erkl\xc3\xa6ringen er et politisk program for TANU-partiet (senere Chama Cha Mapinduzi, CCM) i Tanzania. Erkl\xc3\xa6ringen ble utarbeidet av landets f\xc3\xb8rste statsminister etter selvstendigheten og senere president Julius Nyerere. Erkl\xc3\xa6ringen, som ble vedtatt januar 1967 i byen Arusha, regnes som et av de viktigste dokumenter om \xc3\xb8konomi og politikk i det selvstendige Afrika._NEWLINE_Arusha-erkl\xc3\xa6ringen la fundamentet for den sosialistiske kursen Tanzania slo inn p\xc3\xa5 etter selvstendigheten, og la stor vekt p\xc3\xa5 uavhengighet, sosial utjevning og selvberging, herunder landsbygdas og jordbrukets rolle i utviklingen, i motsetning til en mer teknokratisk/industriell kurs. Verdien av tradisjonelle organisasjonsformer, som for eksempel storfamilien, understrekes. Erkl\xc3\xa6ringen fastsl\xc3\xa5r ogs\xc3\xa5 n\xc3\xb8dvendigheten av \xc3\xb8kt nasjonal kontroll over \xc3\xb8konomien, blant annet gjennom sosialisering av banker, industri, handelsselskaper og plantasjer. I tillegg tok erkl\xc3\xa6ringen opp menneskerettighetene og forb\xc3\xb8d TANUs ledere \xc3\xa5 bruke sin stilling til \xc3\xb8konomisk vinning.'